**Bestyrelsens beretning for 2019**

I beretningen giver vi et rids over de mere væsentlige ting, der har fyldt i det forgangne år.

Det er naturligt at starte i den ene ende med. **Efter generalforsamlingen i januar 19 var bestyrelsen:** Kirsten (kasserer) Henrik (sekretær) Susanne (medlem og ungdomsansvarlig), Nina Anker Have (medlem) Morten (suppleant og webmaster) samt Birte (suppleant). Der kunne ikke findes et medlem, der kunne varetage posten som formand, så bestyrelsen fik i opdrag at klare det efterfølgende. Jørgen Iversen trådte til både som medlem og ny formand. Tak for denne gode vilje.

Og i den anden ende af året noterede vi **medlem nr. 201.** Godt resultat. 33 unge, resten seniorer. Og også i år lidt flere seniorer under pensionistgrænsen.

Et godt resultat der også smitter af på **økonomien i klubben**. Den er ok uden at være prangende. Økonomien er rimeligt stabil med pænt overskud. Klubbens formål er jo tennis, så i sagens natur er det banerne, der koster. Ud over udgifter til anlæg har der i året været større udgifter til en tynding af træer langs banerne, som har fået lov til i klubbens levetid at vokse sig pænt store. Men økonomien har Kirsten mere om senere.

Både ved beskæringen og åbning og lukning af baner og ved andre større gøremål har **vi stor gavn af frivillige**, der giver en hånd og et par timer med. Der er faktisk ofte flere, end vi har brug for, et luksusproblem. Og godt at også de nyere medlemmer melder sig til disse opgaver. Og der skal lyde en opfordring til at flere også nye melder sig. Hver frivillig time sparer penge for os, når vi ikke skal købe ydelserne ude i byen.

Måske kan det komme på tale at bruge frivillige mere. Vores mangeårige banemand **Gustav** har sagt, at han må stoppe nu. Han har gjort meget for at holde vores baner i god stand, men han er oppe i årene, og det er helt forståeligt, at han nu takker af. Vi takker også ham stort.

Vi leder fortsat efter en afløser, men indtil videre ikke med nogen afklaring.

I den mere heldige ende er at nævne, at vi har fået lovning på **en pæn sum penge fra Anlægsfonden** i kommunen. Det er til at etablere et lysanlæg på bane 1 og 2. Der har været ønske om at kunne forlænge aften spilletid for dem, der fortsat passer job i dagtimerne. Vi skal selv skaffe et tilsvarende beløb, ca. 150.000 kr., før vi kan gå i gang. Det bliver dette års store opgave at få det løbet hjem.

I den spillende del startede vi med **Tennissportens dag**. Det landsdækkende projekt, som vi i 2019 for 3. gang var med i. Igen i 19 kørte vi det sammen med **standerhejsningen**. Godt vejr, velbesøgt og god stemning. Til kalenderen: I år er det 2. maj med samme koncept.

Men ellers er det jo medlemmer og tennisspil, det handler om. Juniorer, seniorer, nye og gamle.

Vi har fortsat søgt at være aktive for at få **nye medlemmer** og **fastholde** dem, der allerede er gået i fælden.

**Juniorerne** har, som nævnt, ligget stabilt på ca. 30. Nogle fortsættere og nye er kommet til. Der har været træning tirsdag og torsdag med Nicolas, som den unge er meget glade for. Han er pædagogisk og tålmodig. Og har et løbende samarbejde med Susanne som unge ansvarlig. I foråret havde vi som led i Klar Parat Tennis besøg af skoleklasser, hvor DGI instruktører prøvede at gøre lidt reklame for at spille tennis. Der har også været timer med sociale aktiviteter, som er godt modtagne. Den sædvanlige tennis **sommerskole** i skoleferien måtte vi desværre aflyse; der var for få tilmeldte (2 stks.) Vi tror ikke, det er mangel på interesse, men den lå sidste uge i sommerferien. Det var ikke optimalt.

Vi har også Nicolas i sæson 20. Vi skal have fokus på bedre tid for sommerskolen, at vi kan være værter for turneringer for de unge, og gerne få dem ud i omegnsklubber og spille. Et par unge, som vi deler med Skovbakken, var i Rungsted til turnering og hentede guld og sølv. Godt gået, men det burde også kunne ske tættere på.

For **seniorernes** vedkommende Havde vi **intro** for nye startende inde i april med Kaja og Torben som trænere. Det kørte videre mandage og onsdage ind til sommerferien med god tilslutning. Ledige pladser bliver som bekendt fyldt op med interesserede seniorintroer, der godt vil have et par ekstra tips. Nogle mere erfarne nye spurgte til høj niveau træning, som slut sæson blev arrangeret med Torben. Det er på bog igen til 20 sæson, hvis der kan samles interesse. Ligeledes vil vi udbyde seniorintro med udbyggede spille muligheder, som vi kan lytte os til, der måtte være interesse for.

For de seniorer, der vil gå rigtig til biddet, har der været god gang i **DGI-turneringerne.** I året har vi haft 3 seniorhold, der har deltaget i DGI i motionistklassen, 1 i damedouble og 2 herre double. Lystrup 2 herrer vandt deres pulje. Vi håber, der er mod på at stille op igen i 20. Det kunne være særligt fint at have et par stærke mixer med. Klubben har potentiale til det.

Klubbens helt store tilbud er vores **gruppetennis** for mænd, kvinder og mix mandag, tirsdag, onsdag, fredag og lørdag. Det er ret unikt for Lystrup at have den spillemulighed, hvor man kommer ud over, at man helst skal have en fast makker for at kunne dyrke tennis. Det har vi set især for tirsdag og fredag formiddag, som har været tæt søgt af nogle af de nyere seniorer, undertiden med flere end 20 deltagere. Og det har ligget og simret, om vi skulle foretage en opdeling, men vi har været lidt berøringsangste for at røre ved et godt koncept.

Helt så berøringsangste er vi ikke vedr. vores sociale **arrangementer**. Vi droslede ned på hyggeturneringer og prøvede i stedet på forslag fra bl.a. Nina Holm at lave nogle fredags tennis cafeer. Og forsommerens hyggeturnering blev klubbens fødselsdagsturnering. Velbesøgt og god aktivitet. Vi valgte at gøre det uden egenbetaling, så klubben var vært for lidt beskedent vådt og tørt. Lidt medlemspleje. 19 sluttede med juleturneringen. Velbesøgt med 20 deltagere og gode stunder bagefter med middag og medbragt drikkelse.

Som berørt tidligere er frivilligt arbejde er en af klubbens styrker. Mange frivillige har hjulpet med udenoms arealerne, banemateriel, DGI turneringer og vores sociale arrangementer.

Bestyrelsen vil gerne rette en stor tak til **alle**, der stiller op hver gang. En personlig tak ville være en lang opremsning af, så ingen nævnt, ingen glemt. Dog lige med særlig anerkendelse til banespidserne Gustav og Paul, som lægger en pæn del af deres tid i, at vi har nogle fine og velplejede baner.

En sidste opfordring. Vi har en række sponsorer: Jytas, Bygma, OK benzin, Lions og In-sport. Støt vores sponsorer, de støtter os.

Til allersidst lidt om **information og kommunikation** til og fra medlemmerne. Vi har jo, også efter input fra tidligere generalforsamlinger, brugt LIF-Nyt, hjemmeside, nyhedsbreve, opslag i klublokale, direkte mail og Facebook. Information kan alle have en mening om. Hvad er for lidt, hvad er for meget? Og vi hører, at nogen ikke er opmærksom på et arrangement eller tilbud, selvom vi synes, det har været massivt informeret. Det er ærgerligt. Så det bliver en løbende overvejelse om mere præcis timing af nyhedsbreve eller brug af direkte mail, uden at medlemmerne føler sig spammede.

**14. januar 2019**

**På bestyrelsens vegne**

**Jørgen Iversen**